**АНОТАЦИЯ НА СПЕЦИАЛНОСТ**

**“УПРАВЛЕНИЕ НА ЗДРАВНИТЕ ГРИЖИ”**

**ОБРАЗОВАТЕЛНО-КВАЛИФИКАЦИОННА СТЕПЕН**

**“БАКАЛАВЪР”**

**Общи положения:**

Специалност „Управление на здравните грижи” е създадена през 2006 г. Тя води началото си от 1996 г., когато стартира обучението на ръководни кадри в специалност „Здравни грижи“ в Медицински университет – Плевен. Разкриването й е в отговор на нарастващите потребности на здравната система у нас от квалифицирани ръководни кадри, познаващи добре актуалните проблеми на общественото здраве, както и от квалифицирани преподавателски кадри.

Програмата е предназначена за обучение на лица, завършили медицински колеж или придобили полувисше медицинско образование. В съответствие с Наредбата за единните държавни изисквания за придобиване на висше образование /ДВ бр. 70 от 2006 г./ бакалаврите по „Управление на здравните грижи“ придобиват две професионални квалификации: ръководители на здравните грижи и преподаватели по практика. Обучението е с продължителност 2,5 години (5 семестъра), задочна форма. В последния, пети семестър, студентите провеждат държавен стаж по управление на здравните грижи и по педагогика. Обучението завършва с държавен практически и държавен теоретичен изпит, всеки от които се провежда от комисия, утвърдена със заповед на ректора на МУ – Плевен.

Специалност „Управление на здравните грижи” има акредитационна оценка „Много добър” за срок от 6 години в рамките на акредитацията на професионалното направление „Обществено здраве” в МУ – Плевен.

**Съдържание на обучението:**

С цел успешна реализация като ръководни кадри в системата на здравеопазването, по време на обучението си в специалност „Управление на здравните грижи” бакалаврите овладяват теоретични знания и практически умения в областта на управлението и организирането на здравните грижи, здравните организации, човешките и материални ресурси. Студентите придобиват знания по икономика на здравеопазването; социално-медицински и епидемиологични знания, основни познания по медицинска информатика и здравна статистика; знания за психологията и поведението на личността, етичните и деонтологични изисквания; основни знания по административно и трудово право, здравно законодателство, гражданско и наказателно право; знания по хигиена и екология на здравното заведение, организация и ергономия на медицинския труд, медицина на бедствените ситуации, история на здравеопазването и здравните грижи и др.

Педагогическата квалификация на бакалаврите по здравни грижи, придобита по време на курса им на обучение, дава възможност на дипломиралите се да участват в подготовката на бъдещи специалисти по здравни грижи в съответните професионални направления - сестра, акушерка, рехабилитатор и др., осигурявайки съвременно и иновативно ниво на обучение. Основната им функция в това отношение е да организират и осъществяват учебния план и съответните учебни програми съобразно съвременните постижения на вузовската педагогика и психология.

**Реализация на обучаемите:**

Завършилите бакалавърската програма по УЗГ имат възможност да зае-мат управленски позиции в сферата на здравеопазването и здравните отдели на общините, РЗИ, Здравноосигурителни фондове, центрове и други структури, касаещи управлението на здравните грижи. Ръководителите на здравни грижи могат да се реализират в профилактични, амбулаторни, стационарни и социални заведения за деца и възрастни. Подходящи кандидати са за конкурсни ръководни длъжности (главни и старши сестри, акушерки, лаборанти, рехабилитатори) в лечебни заведения за извънболнична и болнична помощ (съгласно изискванията на Закона за лечебните заведения).

Преподаватели по практика могат да бъдат в областта на базовото образование на медицински сестри, акушерки, рехабилитатори, лаборанти и др.

Получената подготовка дава възможност на придобилите образователно-квалификационна степен „бакалавър" да продължават обучението си в следващи образователно-квалификационни степени, както и да участват в различни форми на продължаващото обучение.

**Декан на ФОЗ: /п/ Директор на Център за ДО: /п/**

/Доц. д-р С. Янкуловска, д.м.н./ /Доц. инж. Г. Цанев, д.т./